รองปลัดกระทรวงแรงงาน เผย ที่ประชุมคณะรัฐมนตรีเห็นชอบให้ขยายความครอบคลุมผู้ประกันตนมาตรา 33 ว่างงานจากเหตุสุดวิสัย ได้รับเงินเยียวยาร้อยละ 62 ของค่าจ้าง
รองปลัดกระทรวงแรงงาน เผย ที่ประชุมคณะรัฐมนตรีเห็นชอบให้ขยายความครอบคลุมผู้ประกันตนมาตรา 33 ว่างงานจากเหตุสุดวิสัย ได้รับเงินเยียวยาร้อยละ 62 ของค่าจ้างนางเธียรรัตน์ นะวะมะวัฒน์ รองปลัดกระทรวงแรงงาน เปิดเผยว่า ที่ประชุมคณะรัฐมนตรีได้เห็นชอบให้ขยายความครอบคลุมผู้ประกันตนมาตรา 33 ว่างงานจากเหตุสุดวิสัย เพื่อให้ผู้ประกันตน ที่ว่างงานจากผลกระทบจากโควิด-19 สามารถได้รับสิทธิประโยชน์ทดแทนกรณีว่างงานร้อยละ 62 ของค่าจ้างรายวัน ไม่เกิน 90 วัน รวมถึงผู้ประกันตนที่ตรวจพบเป็นโรคโควิดสามารถรักษาฟรีจนกว่าจะหาย ส่วนกรณีที่สถานประกอบการหยุดตามคำสั่งของรัฐ และกรณีลูกจ้างผู้ประกันตน ต้องกักตัว 14 วัน เนื่องจากเป็นกลุ่มเสี่ยงติดโควิด-19 หรือเป็นผู้ที่ติดโควิด-19 และต้องมีหนังสือรับรองจากนายจ้างถึงกรณีว่างงานจากเหตุสุดวิสัย โดยจะได้รับเงินเยียวยาจากกองทุนประกันสังคม ร้อยละ 62 ของค่าจ้าง เป็นเวลา 90 วัน ส่วนกรณีผู้ประกันตนมาตรา 39, 40, 33 ตามมติคณะรัฐมนตรี เห็นชอบให้ได้รับการช่วยเหลือตามมาตรการดูแลและเยียวยา แรงงาน ลูกจ้างชั่วคราว อาชีพอิสระ (ยกเว้นเกษตรกร) ที่ได้รับผลกระทบจากไวรัสโควิด-19 โดยรัฐบาลจะจ่ายเงินชดเชยรายได้ให้ 5,000 บาทต่อคนต่อเดือน เป็นระยะเวลา 3 เดือน ส่วนของการส่งเงินสมทบของผู้ประกันตน ทางกระทรวงแรงงาน สำนักงานประกันสังคม ได้ออกประกาศการขยายกำหนดเวลายื่นแบบรายการแสดงการส่งเงินสมทบ และการนำส่งเงินสมทบของนายจ้าง และผู้ประกันตนมาตรา 33 มาตรา 39 สำหรับงวดเดือน มีนาคม - พฤษภาคม 2563 ออกไปอีก 3 เดือน คือ ค่าจ้างงวดเดือนมีนาคม 2563 ให้นำส่งเงินสมทบ ภายในวันที่ 15 กรกฎาคม 2563 ค่าจ้างงวดเดือนเมษายน 2563 ให้นำส่งเงินสมทบ ภายในวันที่ 15 สิงหาคม 2563 ค่าจ้างงวดเดือนพฤษภาคม 2563 ให้นำส่งเงินสมทบ ภายในวันที่ 15 กันยายน 2563    นอกจากนี้ ในระยะยาวทางกระทรวงแรงงาน ยังมีโครงการช่วยเเหลือมาตรการต่างๆ อาทิ การจัดตั้งศูนย์บริการจัดหางานพาร์ทไทม์ โครงการจ้างงานผู้ว่างงานโดยเฉพาะกลุ่มแรงงานนอกระบบทั่วประเทศที่มีวุฒิการศึกษาตั้งแต่ระดับมัธยมศึกษาตอนปลาย หรือระดับประกาศนียบัตรชั้นสูง ที่ได้รับผลกระทบจากโรคโควิด-19 ที่สนใจสมัครเข้าทำงานกับกรมการจัดหางาน ในโครงการจ้างงานด่วน 45 วัน รายได้วันละ 300 บาท จำนวน 300 อัตรา ทั่วประเทศ โดยจะกระจายในจังหวัดใหญ่ 4 อัตรา และจังหวัดเล็ก 2-3 อัตรา สมัครได้ที่ สำนักงานจัดหางานกรุงเทพมหานครพื้นที่ 1-10 และสำนักงานจัดหางานจังหวัดทุกจังหวัด หรือสามารถสอบถามข้อมูลเพิ่มเติมได้ที่ สายด่วน 1506